[{"text_idx": "#000001", "text": "Aman\u0303 ez eus un dachenn lec'h ma vo kannet ho roched ken buan ha tra. Ha war-c'hed e vo tud zo, goapaerezh leun o genou\u0300, o c'hortoz ar faziou\u0300 en ho tistagadur an anviou\u0300-lec'h. Kement a blijadur zo gant ar Vretoned ober fent diouzh forzh peseurt kammed a-dreuz a-berzh an diavaezidi pa glaskont distagan anviou\u0300-lec'h ar vro, ma vefe fentusoc'h c'hoazh diskouez dezho hentou\u0300 fall. Rak distagan\u0303 a-dreuz e vez graet ken alies war ar skinwel, hag hini ar rannvro c'hoazh ! Met diwallit, ur wech hepken e voc'h pardonet d'ho fazi, gant ur mousc'hoarzh. Ma tistagit a-dreuz un eil e vo sellet ouzhoc'h evel un tourist ha na vo morse enframmet."}, {"text_idx": "#000002", "text": "Met n'eo ket simpl an traou\u0300. Ma 'z eus un arz diaes leun a doullou\u0300-trap ez eo distagadur an anviou\u0300-tud hag anviou\u0300-lec'h. Kement-se a dalvez evit forzh peseurt rannvro, met e Breizh n'eo ket un arz, ur sport arvarus a-walc'h a vefe kentoc'h, zoken evit tud ar vro. Rak war a seblant ne vefe poell ebet na vefe mestr war ar milendall-man\u0303, na reolennou\u0300 ar Galleg, na reou\u0300 ar Brezhoneg. Da skouer ma klaskit, evel ma oa bet desket deoc'h er skol gwechall, chom hep distagan\u0303 an t, an r pe an s, e fin ar geriou\u0300, evel ma vez graet e Galleg flour, ha ma tistagit Langonne\u0300, Plougra pe Ploumogue\u0301, e vo rebechet deoc'h diouzhtu : ret eo deoc'h lavaret Langonett, Plougrass, Ploumoguerr."}, {"text_idx": "#000003", "text": "Met a-benn breman\u0303 eo bet desket ganeoc'h, ha diwar ho koust, e rankit distagan\u0303 ar c'hensonennou\u0300 e fin an anviou\u0300-lec'h, emaoc'h o vont da glask lavaret Bre\u0301hatt, Saint-Gildass pe Pluvigne\u0300re, hag e kouezhit eus ar bilig en tan, pa ne lavarer er vro nemet Bre\u0301ha, Saint-Gilda ha Pluvigne\u0301. Moarvat, emezit-c'hwi, ez eo trawalc'h gouzout Brezhoneg evit kaout un disaouzan : e mod ebet ! Rak e Brezhoneg e tistager an t e Bre\u0301hat evel ma ranker ober distagan\u0303 Langone(d)t, hag an r e Pleuwigner kement ha hini Plouvoger. A-boan ma vo boulc'het an dorzh ganeoc'h : a-raok dont a-benn da zistagan\u0303 anviou\u0300 luzietoc'h evel Guengat (distaget [gwenn-gatt]), Ploubezre (distaget [plou-berr]) pe c'hoazh Landebae\u0308ron (distaget [lan-dbe-ron]), e vo ret-mat deoc'h dont a-benn da ziskoulman\u0303 afer an -en, ar sarpan-seizh-penn-se a vo gouest da lonkan\u0303 ac'hanoc'h ma n'hoc'h ket evit dispartian\u0303 pezh a zistager [enn] (Kernascleden, Pont-Aven) diouzh pezh a zistager [in] (Rosporden, Elven), pe c'hoazh, met ral a wech, [an] a lakaer eno (Treffendel)."}, {"text_idx": "#000004", "text": "Ha pep Yann Gouiziek da rein\u0303 da gredin\u0303 e vo dirouestlet gantan\u0303 afer an anviou\u0300 distaget [enn] diouzh ar re a ranker distagan\u0303 [in]. Met pell eman\u0303 Yann diouzh e gazek, zoken diouzh hini ar ouiziegezh. Rak ur wech c'hoazh, n'eus tra da welet gant distagadur ar Brezhoneg, pa reomp bepred gant ar soniad [enn] evit distagan\u0303 -en. Merk ar Galleg eo neuze an distagadur [in], pa n'ez eus ket deus outi e Brezhoneg, hag alese e c'heller son\u0303jal e vefe bet gallekaet an anv. Hag ouzhpenn-se e c'heller lavaret e oa ur gallekadur kaset gant ur c'hoant hudur da lemman\u0303 diganeomp hor sevenadur (hag alies e klever seurt randonerez), met re bell ez afemp ganti, evel-just !"}, {"text_idx": "#000006", "text": "Ha dre m'int erruet diwezhat a-walc'h er c'heriaoueg, n'o deus ket bet tro da heulian\u0303 ar reolenn voutin. Tro an XIIvet kantved eo m'eo bet en em ledet an distagadur [an] evit distagan\u0303 pezh a veze skrivet -en e Galleg. N'o deus ket heuliet an emdroadur-se ar geriou\u0300 deuet e Galleg er c'hantvedou\u0300 goude. Ha ne veze ket mui eus an distagadur [enn], evit ar strollad lizherennou\u0300-se, ar geriou\u0300 ma veze kavet enno (examen, Agen, anv okitaneg), a zo bet distaget e doare ar strollad -in, a oa o trein\u0303 d' a distagadur [in], evel an deiz a-hiriv, un distagadur a zo bet paket tro ar XVIIvet kantved. Miret eo bet distagadur o yezh orin [enn] gant an amprestou\u0300 nevesoc'h c'hoazh (dolmen, Beethoven)."}, {"text_idx": "#000007", "text": "Ma seblant ken luziet ha ken diboell zoken distagadur Galleg anviou\u0300-lec'h Breizh, n'eo ket kement-se abalamour ma vefe speredou\u0300 tort eus ar Vretoned. Na kennebeut abalamour ma vefe \u00abmoc'h badezet\u00bb eus kargidi ar stad. N'eo ken met abalamour ma 'z int geriou\u0300 brezhonek, amprestet gant gallegerien. Evel darn vrasan\u0303 ar geriou\u0300 degemeret gant ur yezh digant unan all, ez int geriou\u0300 hironet. Hag o emdroadur a vo hervez ar mare m'int bet implijet gant ur boblan\u0303s c'hallek. Lavaret a reer Treffendel da skouer, gant ar soniad [an] abalamour ma veze komzet galleg adalek tro an XIIvet kantved er c'horn-bro-se, tost a-walc'h ouzh koad Pempont. Lavaret a reer Rosporden gant ar soniad [in] abalamour ma veze eus bourc'hizien a gomze galleg da vare an azginivelezh e darn vrasan\u0303 ar bourc'hiou\u0300 pe keriou\u0300 bihan war ar maez. Ha mirout a reer distagadur ar brezhoneg er c'humuniou\u0300 bihan war ar maez lec'h ma ne veze ket implijet ur ger galleg betek an XVIIIvet kantved d'an nebeutan\u0303."}, {"text_idx": "#000008", "text": "Neuze n'eo ket dre zegouezh e kaver seurt distagaduriou\u0300 iskis, ha n'eo ket abalamour d'an dic'houiziegezh, na d'ar fallagriezh : he\u0302rezh an istor ez int. Breman\u0303 ma c'hellomp rein\u0303 o flas dereat en istor ar yezh, pezh n'o doa ket betek-henn, n'eo ket evit-se e vint aesoc'h a-se da anavezout nag implijout. D'an nebeutan\u0303 e c'hell ar ouiziegezh istorel ha yezhoniel rein\u0303 da intent an direizhderiou\u0300-se, n'eo ket evit-se e vo ur gwir sikour. Aesoc'h e vo bepred mont da gaout ar respont en ur geriadur. Gant ma vefe eus ur seurt geriadur ! Met ne vo hini ebet meneget ennan\u0303 distagadur gallek anviou\u0300-lec'h Breizh. Hini ebet, pa la\u0302ran deoc'h e fazi ar Robert des noms propres ur wech war ziv. Hini ebet, neuze, war-bouez ul levr bet savet ganin-me, pa 'z eo albac'henn an hini en deus savet ar pennad-man\u0303."}, {"text_idx": "#000012", "text": "\"Tombe\u0301 dans le panneau ? Enfer pour touristes\""}]